遊逍遥寺以野寺江天豁山扉花木幽爲韵探得山字
作者：謝逸
朝代：宋

paragraphs: 進不驕富貴，立朝如在山。
退若羞貧賤，林泉作闠闤。
喧靜本無相，了在一念間。
人皆諳此理，何事可作難。
每月一會面，十客九不閒。
良時况易失，逝者不復還。
老境不汝貸，毛髮半已斑。
游從皆勝事，棲息况禪關。
茲會若不勉，對客恐厚顔。
諸人胸曠達，高韵不可攀。
此意固同曉，作詩勉我頑。